b"\n_START_ARTICLE_\nHungry.dk\n_START_PARAGRAPH_\nHungry.dk er en dansk online takeaway-portal med hoveds\xc3\xa6de i Aarhus-forstaden Lystrup. Virksomheden har tidligere v\xc3\xa6ret placeret i Risskov ved Aarhus. Hungry.dk blev stiftet den 29. november 2012 og lanceret i marts 2013. Virksomheden blev stiftet af Morten Larsen, som ogs\xc3\xa5 er tidligere direkt\xc3\xb8r i Just-Eat. I dag er den administrerende direkt\xc3\xb8r Rune Risom._NEWLINE_Hungry.dk h\xc3\xa5ndterer dagligt bestillinger fra omkring 1.400 restauranter i Danmark. Siden giver de bes\xc3\xb8gende mulighed for at bestille takeaway som bl.a. sushi og pizza online eller gennem en mobilapp til smartphone._NEWLINE_Hungry.dk kendes ogs\xc3\xa5 for deres velg\xc3\xb8renhedsprojekt Give Away, hvor de samarbejder med 'Projekt Udenfor', Kirkens Korsh\xc3\xa6r og Hus Forbi, om at donere mad til hjeml\xc3\xb8se i Danmark. Derudover gjorde takeawayportalen det i 2014 muligt at betale med bitcoin ved madbestillinger. I december 2017 meddelte virksomheden dog, at man havde m\xc3\xa5ttet afskaffe denne betalingsmulighed igen._NEWLINE_Virksomheden er en del af Hungry Group, som er etableret i 2015 med det form\xc3\xa5l at udbrede Hungry.dk-konceptet til flere markeder. Hungry Group er i dag tilstede i Danmark, Irland og Holland."